**Şenol Güneş** (s. 1. kesäkuuta 1952) on turkkilainen jalkapallovalmentaja, joka pelaajana oli maajoukkuetason maalivahti. Lokakuusta 2022 lähtien hän on toiminut Beşiktaşin päävalmentajana.

Hän on toiminut urallaan Turkin jalkapallomaajoukkueen päävalmentajana vuosina 2000–2004 ja 2019–2021. Hänen johdollaan Turkki voitti historiallisesti MM-pronssia 2002. Güneş on myös seurajoukkuetasolla tehnyt pitkän valmentajauran turkkilaisessa jalkapallossa.

Ura pelaajana
-------------

Güneş aloitti uransa maalivahtina pienessä Erdoğdu Gençlikissä, josta siirtyi Akçaabat Sebatsporiin 1973. Läpimurtonsa Güneş teki Trabzonsporissa, johon hän siirtyi 1975. Hän nousi nopeasti seuran ykkösmaalivahdiksi ja oli mukana voittamassa seuran kultaisina vuosina kuutta Turkin mestaruutta. *Trabzonspor Efsasenin* (Trabzonsporin legendat) osana Güneşillä oli merkittävä rooli. Hän esiintyi maalilla 453 liigaottelussa kunnes lopetti uransa 1987.

Maajoukkueessa Güneş pelasi 30 ottelua vuosina 1976–1987.

### Meriitit pelaajana

* Turkin mestaruus (6): 1976, 1977, 1979, 1980, 1981, 1984
* Turkin cup (3): 1977, 1978, 1984
* Turkin supercup (6): 1976, 1977, 1978, 1979, 1980, 1984
* Chancellor cup (3): 1976, 1978, 1985

Ura valmentajana
----------------

Valmennusuransa Güneş aloitti Trabzonsporissä 1987. Hän aloitti apulaisvalmentajana, mutta nousi päävalmentajaksi kesken kauden 1988–1989. Hän kävi valmentamassa Bolusporia ja İstanbulsporia, kunnes palasi Trabzonsporin peräsimeen 1992. Hänen johdollaan Trabzonspor oli lähellä mestaruutta kaudella 1995–1996. Seura johti liigaa lähes koko kauden ajan, mutta kompastui kalkkiviivoilla ja sijoittui toiseksi. Güneşin johdolla seura pelasi kaudella 1996–1997 UEFA Cupissa, jossa putosi toisella kierroksella FC Schalkelle. Pian tämän tappion jälkeen hän jätti seuran ja valmensi sittemmin Antalyasporia ja Sakaryasporia. 

Vuonna 2000 Güneş nousi Turkin maajoukkueen päävalmentajaksi. Hänen johdollaan Turkki selvisi MM-kisoihin 2002 ensi kerran sitten vuoden 1954. Turkki eteni turnauksessa lopulta pronssiotteluun, jossa se kaatoi toisen isäntämaan Korean tasavallan ja juhli historiansa ensimmäisiä MM-mitaleita. Menestyksen johdosta Güneş sai jatkaa tehtävissään, kunnes Turkki karsiutui EM-kisoista 2004, ja hän sai potkut maaliskuussa 2004. 

Tammikuussa 2005 Güneş palasi Trabzonsporin peräsimeen, mutta jätti tehtävänsä pian kehnojen tulosten vuoksi. Joulukuussa 2006 hän allekirjoitti kolmivuotisen sopimuksen korealaisseura FC Seoulin kanssa. Hän luotsasi seuran hopealle K-Leaguessa 2008. Joulukuussa 2009 hän jätti seuran sopimuksen päätyttyä ja palasi Trabzonsporin päävalmentajaksi.  Hänen johdollaan seura voitti kaudella 2009/10 Turkin cupin mestaruuden.  Kaudella 2010/11 Trabzonspor jatkoi loistavia esityksiään, mutta jäi lopulta mestaruustaistelussa toiseksi hävittyään Fenerbahçelle maalierolla.  Trabzonspor pääsi kuitenkin kaudeksi 2011/12 Mestarien liigan lohkovaiheeseen, kun Fenerbahce suljettiin kilpailusta ottelutulosten järjestämiseen liittyvien epäilyjen vuoksi.  Güneş erosi Trabzonsporin peräsimestä tammikuussa 2013. 

Kesäkuussa 2015 Güneşistä tuli Bursasporin päävalmentaja.  Güneşin johdolla Bursaspor sijoittui Turkin Superliigassa kuudenneksi ja eteni Turkin cupissa loppuotteluun. Güneşin uran toinen mestaruus jäi kuitenkin haaveeksi, kun Galatasaray SK voitti finaalin 3-2. Kauden jälkeen Güneş jätti Bursasporin ja siirtyi suurseura Beşiktaş JK:n päävalmentajaksi.  Güneşin johdolla Beşiktaş voitti kaudella 2015/16 Turkin mestaruuden seitsemän vuoden tauon jälkeen. Mestaruus neljästi joukkueensa liigakakkoseksi luotsanneen Güneşin valmennusuran ensimmäinen. Kaudella 2016/17 Güneş luotsasi joukkueensa toiseen perättäiseen Turkin mestaruuteen.

Helmikuussa 2019 vahvistettiin, että Güneş palaa kesällä 2019 Turkin maajoukkueen päävalmentajaksi 15 vuoden tauon jälkeen. Hän luotsasi Turkin EM-lopputurnaukseen 2020, joka pelattiin koronapandemian vuoksi lopulta kesällä 2021. Turkki hävisi lopputurnauksessa kaikki kolme alkulohkonsa ottelua. Maan jalkapalloliitto erotti kokeneen Güneşin lopulta syyskuussa 2021, kun Turkin MM2022-karsinnat olivat sujuneet alavireisesti.

Lokakuussa 2022 Güneşistä tuli toistamiseen Beşiktaşin päävalmentaja.

Meriitit valmentajana
---------------------

* MM-pronssia: 2002
* Turkin mestaruus (2): 2016, 2017
	+ Hopeaa (4): 1995, 1996, 2005, 2010
* Turkin cup: 2010
* Turkin supercup: 2010
* Chancellor cup (2): 1994, 1996
* Turkin supercup: 1992
* Korean mestaruus
	+ Hopeaa: 2008

Lähteet
-------

1. ↑  Mamrud, Roberto: Turkey - Record International Players  10.1.2019. RSSSF. Viitattu 25.5.2019. (englanniksi)
2. ↑  Gunes sacked as Turkish coach
3. ↑  Günes zu Trabzonspor
4. ↑  Trabzonspor win Turkish Cup to end Fenerbahce double bid (Arkistoitu – Internet Archive)
5. ↑  Fenerbahce win Turkish Super Lig following 4–3 victory over Sivasspor
6. ↑  Fenerbahçe replaced in UEFA Champions League
7. ↑  Güneş resigns as Trabzonspor coach
8. ↑  Bursaspor appoint Senol Gunes as new coach
9. ↑  Fenerbahce und Besiktas bestücken die Bank neu
10. ↑  Gomez: Mit Tor Nummer 26 zur Meisterschaft
11. ↑  Besiktas conserve son titre de champion de Turquie
12. ↑  Beşiktaş boss Şenol Güneş appointed Turkey national team coach *Daily Sabah*.  28.2.2019. Viitattu 25.5.2019. (englanniksi)
13. ↑  Soccer Turkey mutually parts ways with head coach Senol Gunes *Reuters*.  10.9.2021. Viitattu 20.9.2021. (englanniksi)
14. ↑  Besiktas appoint ex-manager Senol Gunes to coach team *AA Sports*.  28.10.2022. Viitattu 1.11.2022. (englanniksi)


|  |  |  |
| --- | --- | --- |
| Edeltäjä:**Gérard Houllier** | **UEFA:n vuoden valmentaja**2002 | Seuraaja:**José Mourinho** |

|  |  |  |
| --- | --- | --- |
| Edeltäjä:**Werner BiskupGeorges LeekensZiya DoğanHugo Broos** | **Trabzonsporin päävalmentaja**1988–19891993–1996200512/2009–1/2013 | Seuraaja:**Urbain BraemsYılmaz VuralVahid HalilhodžićMustafa Reşit Akçay** |

|  |  |  |
| --- | --- | --- |
| Edeltäjä:**Mustafa DenizliMircea Lucescu** | **Turkin maajoukkueen päävalmentaja**2000–20042019–2021 | Seuraaja:**Ersun YanalStefan Kuntz** |

|  |  |  |
| --- | --- | --- |
| Edeltäjä:**İrfan Buz** | **Bursasporin päävalmentaja**2014–2015 | Seuraaja:**Ertuğrul Sağlam** |

|  |  |  |
| --- | --- | --- |
| Edeltäjä:**Slaven BilićValérien Ismaël** | **Beşiktaş JK:n päävalmentaja**2015–201910/2022– | Seuraaja:**Abdullah Avcı–** |

Turkin joukkue – Jalkapallon MM-kilpailut 2002
1 Rüştü |
2 Emre Aşık |
3 Bülent |
4 Fatih |
5 Alpay |
6 Arif |
7 Okan |
8 Tugay |
9 Hakan Şükür |
10 Baştürk |
11 Hasan Şaş |
12 Ömer |
13 Izzet |
14 Tayfur |
15 Nihat |
16 Ümit Özat |
17 İlhan |
18 Ergün |
19 Abdullah |
20 Hakan Ünsal |
21 Emre Belözoğlu |
22 Ümit Davala |
23 Zafer |
Valmentaja Güneş